A BIZOTTSÁG HATÁROZATA
(2008. július 14.)
a Közösségen belül a cukoripar szerkezetátalakítására szolgáló ideiglenes rendszer keretében nyújtandó diverzifikációs támogatás és kiegészítő diverzifikációs támogatás összegének a 2008/2009-es gazdasági évre történő meghatározásáról
(az értesítés a C(2008) 3498. számú dokumentummal történt)
(Csak a bolgár, a dán, a német, a spanyol, a francia, az olasz, a litván, a magyar, a holland, a lengyel, a portugál, a román, a szlovák, a finn, a svéd és az angol nyelvű szöveg hiteles.)
(2008/600/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról szóló, 2006. február 20-i 320/2006/EK tanácsi rendeletre (1),
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 27-i 968/2006/EK bizottsági rendeletre (2) és különösen annak 13. cikke (1) bekezdésére,
mivel:
(1)
A Bizottságnak 2008. május 31-ig meg kell határoznia az egyes érintett tagállamoknak a 320/2006/EK rendelet 6. cikke szerint nyújtandó diverzifikációs támogatás és a 7. cikke szerint nyújtandó kiegészítő diverzifikációs támogatás összegét.
(2)
A diverzifikációs támogatás és a kiegészítő diverzifikációs támogatás összegét a 2008/2009-es gazdasági évben az érintett tagállamban lemondott, tonnában meghatározott cukorkvóta alapulvételével a 968/2006/EK rendelet 13. cikkének (2) bekezdése szerint számítják ki,
ELFOGADTA EZT A HATÁROZATOT:
1. cikk
Az egyes érintett tagállamok részére a 320/2006/EK rendelet 6. cikke értelmében nyújtott diverzifikációs támogatásnak és 7. cikke értelmében nyújtott kiegészítő diverzifikációs támogatásnak a 2008/2009-es gazdasági évben lemondott cukorkvóta alapulvételével meghatározott összegét e határozat melléklete rögzíti.
2. cikk
Ennek a határozatnak a Belga Királyság, a Bolgár Köztársaság, a Dán Királyság, a Németországi Szövetségi Köztársaság, a Spanyol Királyság, a Francia Köztársaság, az Olasz Köztársaság, a Litván Köztársaság, a Magyar Köztársaság, a Holland Királyság, az Osztrák Köztársaság, a Lengyel Köztársaság, a Portugál Köztársaság, Románia, a Szlovák Köztársaság, a Finn Köztársaság, a Svéd Királyság, valamint Nagy-Britannia és Észak-Írország Egyesült Királysága a címzettjei.
Kelt Brüsszelben, 2008. július 14-én.